ΚΑΝΟΝΙΣΜΟΣ (ΕΟΚ) αριθ. 1288/93 ΤΟΥ ΣΥΜΒΟΥΛΙΟΥ της 27ης Μαΐου 1993 για τον καθορισμό, για τις περιόδους εμπορίας 1993/94 και 1994/95, της τιμής στόχου στον τομέα των αποξηραμένων ζωοτροφών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3)

Εκτιμώντας:

ότι ο κανονισμός (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (4) έχει προβλέψει, στο άρθρο 4 παράγραφος 1 και στο άρθρο 5 παράγραφος 2, ότι η τιμή στόχου, καθώς και το ποσοστό που θα ληφθεί υπόψη για τον υπολογισμό της ενίσχυσης, καθορίζονται σύμφωνα με τη διαδικασία που προβλέπονται στο άρθρο 43 παράγραφος 2 της συνθήκης-

ότι, σύμφωνα με το άρθρο 4 του κανονισμού (ΕΟΚ) αριθ. 1117/78, πρέπει να καθοριστεί τιμή στόχου για ορισμένα προϊόντα του τομέα των αποξηραμένων ζωοτροφών- ότι αυτή η τιμή πρέπει να αναφέρεται σε αντιπροσωπευτικό ποιοτικό τύπο-

ότι, σύμφωνα με το άρθρο 5 παράγραφος 2 του κανονισμού (ΕΟΚ) αριθ. 1117/78, η ενίσχυση που προβλέπεται στην παράγραφο 1 του ίδιου άρθρου πρέπει να είναι ίση με ποσοστό της διαφοράς μεταξύ της τιμής στόχου και της μέσης τιμής της παγκόσμιας αγοράς των εν λόγω προϊόντων- ότι το Συμβούλιο, με τον κανονισμό (ΕΟΚ) αριθ. 2065/92 (5), καθόρισε το ποσοστό αυτό σε 70 % για την περίοδο 1993/94- ότι το ποσοστό αυτό θα πρέπει να καθοριστεί σε 70 % και για την περίοδο εμπορίας 1994/95-

ότι το Συμβούλιο θα πρέπει, σύμφωνα με το άρθρο 2 του κανονισμού (ΕΟΚ) αριθ. 2065/92, να λάβει, το αργότερο στις 31 Μαρτίου 1994, απόφαση για να καθοριστεί αν, από το 1994/95, η ενίσχυση στους παραγωγούς των προϊόντων αυτών θα πρέπει να πραγματοποιείται με βάση τη συνέχιση αυτής της ειδικής ενισχύσεως ή με την υπαγωγή των εν λόγω προϊόντων στο γενικό πλαίσιο των ενισχύσεων για τις αροτραίες καλλιέργειες- ότι θα πρέπει, εντούτοις, να αναβληθεί η απόφαση αυτή κατά ένα έτος, για να εφαρμοστεί από την περίοδο 1995/96, προκειμένου να υπάρξει προθεσμία συμπληρωματικής εξετάσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις περιόδους εμπορίας 1993/94 και 1994/95, η τιμή στόχου για τα προϊόντα που αναφέρονται στο άρθρο 1 στοιχείο β) πρώτη και τρίτη περίπτωση του κανονισμού (ΕΟΚ) αριθ. 1117/78 καθορίζεται σε 178,61 Ecu ανά τόνο.

Η τιμή αυτή αναφέρεται σε προϊόν:

- περιεκτικότητας σε υγρασία 11 %,

- περιεκτικότητας σε συνολικές ακατέργαστες πρωτεΐνες σε σχέση με την ξηρά ουσία 18 %.

Άρθρο 2

Το ποσοστό που πρέπει να χρησιμοποιείται για τον υπολογισμό της ενίσχυσης που αναφέρεται στο άρθρο 5 του κανονισμού (ΕΟΚ) αριθ. 1117/78 καθορίζεται σε 70 % για την περίοδο εμπορίας 1994/95.

Άρθρο 3

Το άρθρο 2 του κανονισμού (ΕΟΚ) αριθ. 2065/92 αντικαθίσταται από το ακόλουθο κείμενο:

"Άρθρο 2

Σύμφωνα με τη διαδικασία του άρθρου 43 παράγραφος 2 της συνθήκης, το Συμβούλιο πρέπει να λάβει απόφαση, το αργότερο έως τις 31 Μαρτίου 1995, για να καθορίσει εάν, από το 1995/96, η ενίσχυση στους παραγωγούς των εν λόγω προϊόντων πρέπει να πραγματοποιείται μέσω της συνέχισης αυτής της ειδικής ενίσχυσης ή μέσω της ένταξης των εν λόγω προϊόντων στο γενικό πλαίσιο των ενισχύσεων στις αροτραίες καλλιέργειες."

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαΐου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Μαΐου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 80 της 20. 3. 1993, σ. 30.

(2) Γνώμη που διατυπώθηκε στις 22 Απριλίου 1993 (δεν δημοσιεύθηκε ακόμα στην Επίσημη Εφημερίδα).

(3) Γνώμη που διατυπώθηκε στις 24 Μαρτίου 1993 (δεν δημοσιεύθηκε ακόμα στην Επίσημη Εφημερίδα).

(4) ΕΕ αριθ. L 142 της 30. 5. 1978, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2275/89 (ΕΕ αριθ. L 218 της 28. 7. 1989, σ. 1).

(5) ΕΕ αριθ. L 215 της 30. 7. 1992, σ. 48.